SL Uradni list Evropske unije L 115/25

IZVEDBENA UREDBA KOMISIJE (EU) 2015/724

z dne 5. maja 2015

o izdaji dovoljenja za retinil acetat, retinil palmitat in retinil propionat kot krmne dodatke za vse živalske vrste

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 9(2) Uredbe,

ob upoštevanju naslednjega:

(1) Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo takih dovoljenj. Člen 10 navedene uredbe določa ponovno oceno dodatkov, dovoljenih v skladu z Direktivo Sveta 70/524/EGS (2).

(2) Vitamin A je bil v skladu z Direktivo 70/524/EGS odobren brez časovne omejitve kot krmni dodatek za vse živalske vrste. Navedeni proizvod je bil v skladu s členom 10(1) Uredbe (ES) št. 1831/2003 naknadno vpisan v register krmnih dodatkov kot obstoječi proizvod.

(3) V skladu s členom 10(2) Uredbe (ES) št. 1831/2003 in v povezavi s členom 7 navedene uredbe je bil vložen zahtevek za ponovno oceno vitamina A v obliki retinil acetata, retinil palmitata in retinil propionata kot krmnih dodatkov in njihovih pripravkov za vse živalske vrste in v skladu s členom 7 za novo uporabo v pitni vodi. Vložnik je zahteval, da se navedeni dodatki uvrstijo v kategorijo dodatkov „nutritivni dodatki“. V skladu s členom 7(3) Uredbe (ES) št. 1831/2003 so bili navedenemu zahtevku priloženi zahtevani podatki in dokumenti.

(4) Evropska agencija za varnost hrane (v nadaljnjem besedilu: Agencija) je v mnenju z dne 12. decembra 2012 (3) navedla, da retinil acetat, retinil palmitat in retinil propionat pod predlaganimi pogoji uporabe v krmi nimajo škodljivega vpliva na zdravje živali in ljudi ali na okolje.

(5) Agencija je poleg tega navedla, da so retinil acetat, retinil palmitat in retinil propionat učinkoviti viri vitamina A in da ne bo varnostnih tveganj za uporabnike. Agencija meni, da ni potrebe po posebnih zahtevah v zvezi s spremljanjem po dajanju na trg. Potrdila je tudi poročilo o analitski metodi krmnega dodatka, ki ga je predložil referenčni laboratorij, ustanovljen z Uredbo (ES) št. 1831/2003.

(6) Ocena retinil acetata, retinil palmitata in retinil propionata je pokazala, da so pogoji za dovoljenje iz člena 5 Uredbe (ES) št. 1831/2003 izpolnjeni, razen za vodo za pitje. Zato bi bilo treba dovoliti uporabo navedenih snovi v krmi, kakor je opredeljeno v Prilogi k tej uredbi. Določiti bi bilo treba največje vsebnosti vitamina A ne glede na njegovo obliko. Vitamin A se ne sme dajati neposredno prek vode za pitje, ker bi dodatni način dajanja povečal tveganje za potrošnike. Zato bi bilo treba zavrniti tisti del dovoljenja za retinil acetat, retinil palmitat in retinil propionat kot nutritivne dodatke iz funkcionalne skupine „vitamini, provitamini in kemijsko natančno definirane snovi s podobnimi učinki“, ki se nanaša na njihovo uporabo v vodi. Ta prepoved ne velja za navedene dodatke v krmnih mešanicah, ki se nato dajejo prek vode.

(7) Ker ni varnostnih razlogov, zaradi katerih bi morali takoj začeti veljati spremenjeni pogoji za izdajo dovoljenja, je primerno zagotoviti prehodno obdobje, da se lahko zainteresirane strani pripravijo na izpolnjevanje novih zahtev zaradi izdaje dovoljenja.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Snovi iz Priloge, ki spadajo v kategorijo dodatkov „nutritivni dodatki“ in funkcionalno skupino „vitamini, provitamini in kemijsko natančno definirane snovi s podobnimi učinki“, se dovolijo kot dodatki v prehrani živali v skladu s pogoji iz navedene priloge.

Člen 2

Dovoljenje za uporabo retinil acetata, retinil palmitata in retinil propionata kot dodatkov iz kategorije dodatkov „nutritivni dodatki“ in funkcionalne skupine „vitamini, provitamini in kemijsko natančno definirane snovi s podobnimi učinki“ za uporabo v vodi se zavrne.

Člen 3

Snovi iz Priloge in premiksi, ki jih vsebujejo, proizvedeni in označeni pred 26. novembrom 2015 v skladu s pravili, ki se uporabljajo pred 26. majem 2015, se lahko še naprej dajejo na trg in uporabljajo do porabe obstoječih zalog.

Krmne mešanice in posamična krmila, ki vsebujejo snovi iz Priloge, proizvedeni in označeni pred 26. majem 2016 v skladu s pravili, ki se uporabljajo pred 26. majem 2015, se lahko še naprej dajejo na trg in uporabljajo do porabe obstoječih zalog, če so namenjeni za živali za proizvodnjo hrane.

Krmne mešanice in posamična krmila, ki vsebujejo snovi iz Priloge, proizvedeni in označeni pred 26. majem 2017 v skladu s pravili, ki se uporabljajo pred 26. majem 2015, se lahko še naprej dajejo na trg in uporabljajo do porabe obstoječih zalog, če so namenjeni za živali, ki niso namenjene za proizvodnjo hrane.

Člen 4

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 5. maja 2015 Za Komisijo Predsednik Jean-Claude JUNCKER

(1) UL L 268, 18.10.2003, str. 29.

(2) Direktiva Sveta 70/524/EGS z dne 23. novembra 1970 o dodatkih v krmi (UL L 270, 14.12.1970, str. 1).

(3) EFSA Journal 2013;11(1):3037.